Helle Sjelle (KF), 2006-11-08:
Når man er syg, bør man som patient i det danske velfærdssamfund kunne forvente, at man får en behandling meget hurtigt, og det er også det, som dette lovforslag lægger op til.
Forslaget indeholder en række initiativer, som har til formål at gøre det gode danske sundhedsvæsen endnu bedre.
Det skal bl.a. ske ved at nedbringe den tid, den enkelte skal vente på at komme i behandling, og dette skal bl.a. ske ved en styrkelse af patienternes frie valg og en yderligere effektivisering og kvalificering af behandlingen.
Lovforslaget er med andre ord et stærkt og visionært fundament for det fremtidige sundhedsvæsen i de fem nye regioner.
Vi Konservative mener, at de syge skal behandles og ikke parkeres, for samfundet kan simpelt hen ikke være andet bekendt.
Det betyder bl.a., at vi gerne ser, at der kommer denne behandlingsgaranti, og at folk får flere og bedre valgmuligheder, og derfor er vi naturligvis også positive over for, at patienterne maksimalt skal M013s08560926tojo.fm Page 900 Friday, January 5, 2007 12:54 PM vente 1 måned på behandling og derefter får mulighed for at blive behandlet.
Men en succesfuld udmøntning af lovforslaget forudsætter naturligvis, at patienterne er velinformerede om de valgmuligheder, de har, og derfor er det fornuftigt, at patienterne skal informeres om de forskellige behandlingsmuligheder, så de får en reel valgmulighed.
Ud over behandlingsgarantien på blot 1 måned indeholder lovforslaget også en styrkelse af patientbehandlingen på andre områder, f.eks. den elektroniske patientjournal.
Der skal ikke være nogen tvivl om, at vi i Det Konservative Folkeparti synes, det er meget positivt, at der nu endelig skabes mulighed for en reorganisering af arbejdet med elektroniske patientjournaler.
Man fristes til at sige, at det sandelig var på tide.
Forslaget vil forhåbentlig være med til at skabe grundlag for udvikling af en sammenhængende elektronisk patientjournal gennem en strammere central styring med krav til it-arkitekturen.
Som led i en sådan strammere styring og med det formål at styrke behandlingskvaliteten, patientsikkerheden og effektiviteten i sundhedsvæsenet indskrænker lovforslaget adgangen til patientoplysninger til at gælde læger, sygeplejersker og jordemødre.
Det er med andre ord alene læger, sygeplejersker og jordemødre, der fremover har direkte adgang til at indhente oplysninger fra de elektroniske systemer i forbindelse med den aktuelle behandling af en patient.
Det er dog værd at bemærke – og det synes jeg i hvert fald er væsentligt – at patienten faktisk kan frabede sig, at der bliver indhentet helbredsoplysninger, men vælger patienten det, skal patienten også informeres om konsekvenserne af den manglende indhentning af oplysningerne.
Med hensyn til sikkerheden skal den naturligvis også være i top.
Det nytter ikke noget, at informationerne flyder rundt, og det er nok også det, som indimellem kan skabe frygt.
Derfor synes vi også, det er af stor betydning, at lovforslaget netop berører, hvordan misbrug af de elektroniske helbredsoplysninger kan forebygges.
I Det Konservative Folkeparti håber vi naturligvis, at man ikke kommer ud for den slags, men man kan selvfølgelig aldrig gardere sig hundrede procent.
Vi er glade for, at man nu kommer et skridt videre mod de længe ventede landsdækkende elektroniske patientjournaler, for så kan vi forhåbentlig lægge skandalerne i det tidligere system bag os.
I dag har hvert amt sit eget system uden mulighed for at kommunikere på tværs af amtsgrænserne, men en sammenhængende elektronisk patientjournal med en strammere central styring vil efter vores opfattelse uden tvivl sikre den hurtigste og bedste behandling for alle patienter i alle egne af landet.
Endelig indeholder lovforslaget punkter om adgang til Medicinprofilen, medicintilskud og kommunal indberetning til Det Centrale Tilskudsregister.
Det støtter vi naturligvis også, men især de nedsatte ventetider for danske patienter og en bedre behandlingskvalitet via adgang til de elektroniske patientjournaler er noget, som vi lægger megen vægt på, og som vi hilser velkommen.
Vi håber, at forslaget kan medvirke til, at vi får et endnu bedre sundhedsvæsen i Danmark, for det har både vi, som er raske, og især de syge krav på i et velfærdssamfund som vores.